ЗэрефIакIуэм и нэщэнэхэр
«Кавказ Ищхъэрэм и курортхэр» АО-м и унафэщIхэм я советым и зи чэзу зэхыхьэм щыхэплъэжащ 2015 гъэм кърикIуахэм.
Акционер обществэм и унафэщIхэм я советым и тхьэмадэ, УФ-м Кавказ Ищхъэрэм и IуэхухэмкIэ и министрым и къуэдзэ Резников Андрей къызэрыхигъэщамкIэ, 2015 гъэм компанием ехъулIэныгъэ иIэу иригъэкIуэкIащ «Архъыз», «Iуащхьэмахуэ» турист-рекреацэ комплексхэм нэхъри зегъэужьыным хуэгъэза лэжьыгъэхэр. Псалъэм папщIэ, зи гугъу тщIы курортхэм бгы лыжэ инфраструктурэщIэ къыщызэгъэпэщын къудейм псори зэхэту сом меларди 4,3-рэ тригъэкIуэдащ.
Компанием «Архъыз» курортым кIапсэ гъуэгущIэ щиухуащ, уэс IэрыщI къыщIэзыгъэкI системэхэр къежэхыпIэхэм иригъэувэкIащ, «Мазэгъуэ хуей» зыфIаща турист къуажэ цIыкIум къалэн куэд зыгъэзащIэ центр къыщызэIуи- хащ, «Iуащхьэмахуэ» турист-рекреацэ комплексым хыхьэ «Мир», «Гара-Баши» станцхэм я зэхуакум мы щIыпIэм щыещанэ, Европэм щынэхъ лъагэ дыдэ кIапсэ гъуэгущIэ щыпхишащ.
— Акционер обществэм бюджетым щымыщ мылъку къыхэзылъхьэхэри нэхъыбэ хъуащ, — щыжиIащ мы зэIущIэм Резников Андрей. — Псалъэм папщIэ, «Архъыз» экономикэ щIыналъэ хэхам щедгъэкIуэкI ухуэныгъэхэм гъэ блэкIам къриубыдэу хьэрычэтыщIэу 10-м я ахъшэ къыхалъхьащ. Компанием и лэжьыгъэр зэрефIакIуэм и нэщэнэщ иужьрей илъэсхэм Кавказ Ищхъэрэм и курортхэм зыгъэпсэхуакIуэ къакIуэхэм я бжыгъэр кIуэ пэтми нэхъыбэ зэрыхъури. Апхуэдэу, 2015 — 2016 щIымахуэ лъэхъэнэм къриубыдэу хьэщIапIэ къытхуэкIуахэм я бжыгъэр мин 350-м нэблэгъащ. Ар ипэ ита лъэхъэнэм елъытауэ процент 50-кIэ нэхъыбэщ.
«Кавказ Ищхъэрэм и курортхэр» АО-м и унафэщIхэм я советым и къалэнщ компаниер нэхъыщхьэу зэлэжьыпхъэхэр зэхэгъэкIынымрэ Кавказ Ищхъэрэ федеральнэ щIыналъэм, Краснодар крайм, Адыгэ Республикэм щызэтраухуэ турист кластерым и проектыр пхыгъэкIынымкIэ зыхуагъэувыжа къалэнхэр зэрагъэзащIэм кIэлъыплъынымрэ.
Зи гугъу тщIы акционер обществэр 2010 гъэм къэунэхуащ. Абы къалэну зыхуигъэувыжауэ щытащ Кавказ Ищхъэрэ федеральнэ щIыналъэм, Краснодар крайм, Адыгэ Республикэм турист кластерыщIэ къыщызэIухыныр. Абы теухуа проектым хохьэ Къэрэшей-Шэрджэсым — «Архъыз», Шэшэным — «Ведучи», Къэбэрдей-Балъкъэрым — «Iуащхьэмахуэ», Осетие Ищхъэрэм — «Мамисон», Краснодар краймрэ Адыгэ Республикэмрэ — «Лагъуэнакъэ», Дагъыстэным — «Матлас», Ингушым — «Цори», «Армхи» бгыщхьэ турист комплексхэр къыщызэIухыныр, Каспий хым и Iуфэм гъэмахуэ зыгъэпсэхупIэщIэхэр щыухуэныр, Ставрополь крайм и псы хущхъуэ къыщIэжыпIэхэмрэ и ятIэ зэхуэхьэсыпIэхэмрэ бальнеологие курортхэр къыщызэгъэпэщыныр, нэгъуэщIхэри.
КЪУМАХУЭ Аслъэн.
